Vermiste meisie (12) van Kaapstad se lyk gekry | Netwerk24
Deur Meghan Lawrence 09 Januarie 2020 09:44
Die polisie in die Wes-Kaap het die lyk van 'n vermiste meisie van Kaapstad gekry.
Die polisie het 'n verklaring op Twitter geplaas dat die soektog na Michaela Williams (12) van Grassy Park uitgeloop het op die inhegtenisneming van 'n verdagte Donderdag in die vroeë oggendure.
Haar lyk is in Phillipi gekry.
#sapsWC Police investigation into the disappearance of a girl (12) who was reported missing in Grassy Park led to the arrest of a suspect (48) and discovery of the body in Phillipi in the early hours of this morning. He is expected in the Wynberg Magistrates court on 10/01 NP pic.twitter.com/PDwc8nutqt
Michaela het Dinsdagmiddag spoorloos verdwyn. Die polisie het Woensdag die publiek se hulp gevra om Michaela op te spoor.
Sy is Dinsdag laas in Cranestraat in New Horizon, Grassy Park, gesien.
Kol. Andrè Traut, polisiewoordvoerder, het toe gesê sy is in die vroeë oggendure as vermis aangemeld nadat sy laas in die geselskap van 'n man gesien is wat ook in Cranestraat woon.
Die 48-jarige verdagte sal Vrydag in die landdroshof in Wynberg verskyn.
Brig. Novela Potelwa, provinsiale polisiewoordvoerder, sê Williams se ma het haar Woensdag as vermis aangemeld, waarna die polisie met hul ondersoek begin het.
"Die polisie het belangrike leidrade opgevolg en die verdagte ondervra. Die ondervraging het daartoe gelei dat die verdagte vir die polisie gaan wys het waar Williams se lyk is. Die verdagte word van moord aangekla," sê Potelwa.
Sy sê 'n nadoodse ondersoek sal gedoen word. Dít kan beteken dat nog klagte teen die verdagte gebring gaan word.
Lt.genl. Yolisa Matakata, nuwe Wes-Kaapse polisiekommissaris, het haar skok uitgespreek oor "nóg 'n kind wat op 'n wrede manier vermoor is". Sy het almal bedank wat by die soektog betrokke was en sê die skuldige verdien 'n swaar vonnis.
"Dit bring nie die lewe terug wat geneem is nie, maar 'n swaar vonnis sal verseker dat die gemeenskappe in Kaapstad veiliger is," sê Matakata.